ELŐTERJESZTÉS

**a Gazdasági és Városstratégiai Bizottság 2018. április 23-i ülésére**

**Javaslat a Savaria Turizmus Nonprofit Kft.-vel kapcsolatos döntés meghozatalára**

Tájékoztatom a Tisztelt Bizottságot, hogy a Savaria Turizmus Nonprofit Kft. 2018. április 5-én taggyűlést tartott, amelynek napirendi pontjai között szerepelt a „Savaria Turizmus Nonprofit Kft. VELORIGO ATHU064 osztrák-magyar határon átnyúló kerékpár turisztikai projektje kapcsán ügyvezetői tájékoztatás és szükséges döntések meghozatala” tárgyban történő döntéshozatal.

A Kft. az INTERREG V-A Ausztria-Magyarország Programban támogatást nyert a VELOREGIO- ATHU064- „Közös határon átnyúló kínálat fejlesztése és megvalósítása az osztrák-magyar határtérség kerékpáros régióiban” pályázati projekt megvalósítására. A projekt megvalósítási időszaka: 2018. január 01- 2020. december 31. A projekt során elnyert teljes összeg: 172.200 EUR. A fenti összeg 8 %-át a Kft. a projektben tevékenykedő munkavállalók bérére fordíthatja, amelyet az Európai Unió, valamint a hazai társfinanszírozás biztosít. A projekt belső projektmenedzseri tevékenységét Grünwald Stefánia ügyvezető, valamint Császár Noémi turisztikai menedzser látja el. Ehhez szükséges a két munkavállaló munkaszerződésének és munkaköri leírásának módosítása a fenti időszakra vonatkozóan. Grünwald Stefánia munkavállaló tevékenységei 2018. január 01.- 2020. december 31. közötti időszakban kiegészülnek az INTERREG V-A Ausztria-Magyarország Program VELOREGIO- ATHU064- „Közös határon átnyúló kínálat fejlesztése és megvalósítása az osztrák-magyar határtérség kerékpáros régióiban” című pályázati projekt belső projektmenedzseri feladataival. Az ezzel kapcsolatos tevékenységek az alábbiak:

* A projekt stratégiai végrehajtásának irányítása és szakmai koordinációja;
* Részvétel a projekt megvalósításához szükséges tevékenységekkel kapcsolatos tervezésben, folyamatos egyeztetés a külső projektmenedzsmenttel, valamint a projekt keretében beszerzett szolgáltatókkal;
* Kapcsolattartás és együttműködés szakmai szervezetekkel, turisztikai szolgáltató szakmai partnerekkel;
* A hatékony projektmegvalósítás biztosítása és a projektben vállalt fejlesztések, feladatok teljesítése;
* A projekt tevékenységeihez szolgáltatók beszerzése, a beszerzés irányítása, kapcsolattartás a megbízott szolgáltatóval, a szerződés szerinti teljesítés igazolása;
* A feladatok elvégzéséhez szükséges szakmai, turisztikai háttér és tudás biztosítása és a projektmegvalósítás folyamatos értékelése és ellenőrzése;
* Személyes részvétel a rendszeres határon átnyúló irányító csoport találkozókon;
* Közreműködés a projekt szakmai, pénzügyi lebonyolításához kapcsolódó adatszolgáltatásokban.

A többletfeladatok miatt indokolt az ügyvezető bérének 2018. január 01.- 2020. december 31. közötti időszakra vonatkozóan havi bruttó 85.000,- Ft összeggel történő megemelése.

A tagok a taggyűlésen az alábbi határozatot hozták:

**3./2018. április 05. számú taggyűlési határozat**

A Savaria Turizmus Nonprofit Kft. taggyűlése tudomásul veszi a fenti módosítások szükségességét, ezért javasolja Puskás Tivadar polgármester úrnak, mint a munkáltatói jogkör gyakorlójának, hogy az INTERREG V-A Ausztria-Magyarország Program VELOREGIO- ATHU064- „Közös határon átnyúló kínálat fejlesztése és megvalósítása az osztrák-magyar határtérség kerékpáros régióiban” című pályázat eljárási rendjének megfelelően módosítsa Grünwald Stefánia ügyvezető munkaszerződését, és munkaköri leírását. A társaság taggyűlése akként dönt továbbá, hogy felhatalmazza az ügyvezetőt Császár Noémi munkaszerződésének és munkaköri leírásának módosítására. A taggyűlés egyébiránt teljes körűen felhatalmazza a társaság ügyvezetőjét, hogy a pályázat megvalósításához szükséges intézkedéseket tegye meg.

Szombathely Megyei Jogú Város Önkormányzata vagyonáról szóló 40/2014. (XII. 23.) önkormányzati rendelet 19. § (1) bekezdés a) pont af) alpontja szerint az ügyvezető díjazásának megállapítása a Közgyűlés hatáskörébe tartozik, azonban a 21. § alapján a rendelet V. fejezetében szabályozott, Közgyűlés hatáskörébe tartozó ügyek tárgyában készített előterjesztéseket a Közgyűlés csak akkor tárgyalhat, ha a gazdasági ügyeket ellátó bizottság azokról előzetesen állást foglalt.

Fentiek alapján kérem a Tisztelt Bizottságot, hogy az előterjesztést megtárgyalni és a határozati javaslatot elfogadni szíveskedjék.

**Szombathely, 2018. április 19.**

**/: Dr. Puskás Tivadar :/**

**Határozati javaslat**

**........../2018. (IV.23.) GVB. sz. határozat**

A Gazdasági és Városstratégiai Bizottság támogatja, hogy a Közgyűlés Szombathely Megyei Jogú Város Önkormányzata vagyonáról szóló 40/2014. (XII. 23.) önkormányzati rendelet 19. § (1) bekezdés a) pont af) alpontja alapján jóváhagyja, hogy a Savaria Turizmus Nonprofit Kft. ügyvezetője, Grünwald Stefánia az INTERREG V-A Ausztria-Magyarország Program VELOREGIO- ATHU064- „Közös határon átnyúló kínálat fejlesztése és megvalósítása az osztrák-magyar határtérség kerékpáros régióiban” című pályázat belső projektmenedzseri feladatait 2018. január 1. napjától - 2020. december 31. napjáig ellássa, havi bruttó 85.000 Ft díjazás ellenében. A Bizottság javasolja, hogy a Közgyűlés hatalmazza fel a polgármestert a munkaszerződés módosításának aláírására.

**Felelős:**  Lendvai Ferenc, a Gazdasági és Városstratégiai Bizottság elnöke

(végrehajtásért: Lakézi Gábor, a Városüzemeltetési Osztály vezetője,

Grünwald Stefánia, a társaság ügyvezetője)

**Határidő:** azonnal